b"\n_START_ARTICLE_\nStadionas\n_START_PARAGRAPH_\nStadionas yra sporto tikslams skirtas statinys, paprastai susidedantis i\xc5\xa1 didelio lauko ir viet\xc5\xb3 \xc5\xbei\xc5\xabrovams, i\xc5\xa1d\xc4\x97styt\xc5\xb3 laiptuotai aplink lauk\xc4\x85. Taip pat paprastai yra \xc4\xafrengiamos papildomos aik\xc5\xa1tel\xc4\x97s treniruot\xc4\x97ms ir persirengimo kambariai sportininkams. \xc5\xbdi\xc5\xabrov\xc5\xb3 vietos gali b\xc5\xabti ne tik s\xc4\x97dimos, bet ir stovimos. Stadionuose vyksta lauko sporto var\xc5\xbeybos, koncertai arba kiti renginiai.\n_START_SECTION_\nIstorija\n_START_PARAGRAPH_\n\xc5\xbdodis stadionas kil\xc4\x99s i\xc5\xa1 graik\xc5\xb3 kalbos \xc5\xbeod\xc5\xbeio stadion (\xcf\x83\xcf\x84\xce\xac\xce\xb4\xce\xb9\xce\xbf\xce\xbd) (liet. 'vieta kur \xc5\xbemon\xc4\x97s stovi'). Seniausias \xc5\xbeinomas stadionas yra Olimpijoje, Graikijoje, kur Olimpin\xc4\x97s \xc5\xbeaidyn\xc4\x97s rengiamos nuo 776 met\xc5\xb3 prie\xc5\xa1 m\xc5\xabs\xc5\xb3 er\xc4\x85. Tuo metu \xc5\xbeaidyn\xc4\x97se b\xc5\xabdavo tik viena rungtis \xe2\x80\x93 sprintas. Senov\xc4\x97s stadion\xc5\xb3 ilgis b\xc5\xabdavo daugma\xc5\xbe standartinis t. y. 190 m. Rom\xc4\x97nai taip pat per\xc4\x97m\xc4\x97 \xc5\xa1\xc4\xaf standart\xc4\x85 ir stat\xc4\x97 180-190 m ilgio stadionus. \xc4\xaedomu tai, kad nustatyta, jog \xc5\xbemogus maksimaliu grei\xc4\x8diu gali b\xc4\x97gti apie 200 m nuotol\xc4\xaf. \xc5\xbdymiausias senov\xc4\x97s stadionas yra Koliziejus.\n_START_SECTION_\nTipai\n_START_PARAGRAPH_\nDengtieji stadionai turi stogus. \xc5\xa0ie pastatai vadinami stadionais tod\xc4\x97l, kad yra pakankamai dideli ir suprojektuoti lauko sporto \xc5\xa1akoms. Dalis stadion\xc5\xb3 turi stog\xc4\x85 tiktai vir\xc5\xa1 trib\xc5\xabn\xc5\xb3 tam, kad apsaugot\xc5\xb3 \xc5\xbei\xc5\xabrovus nuo krituli\xc5\xb3. Keletas stadion\xc5\xb3 turi slankiojamus stogus. Tokie stadionai geru oru gali b\xc5\xabti atviri, o prastu u\xc5\xbedari._NEWLINE_Stadione gali b\xc5\xabti s\xc4\x97dimos ir stovimos vietos. Pastaruoju metu saugumo sumetimais dauguma stadion\xc5\xb3 visas vietas ver\xc4\x8dia \xc4\xaf s\xc4\x97dimas.\n_START_SECTION_\nI\xc5\xa1planavimas\n_START_PARAGRAPH_\nSkirtingoms sporto \xc5\xa1akoms reikia skirting\xc5\xb3 dyd\xc5\xbei\xc5\xb3 aik\xc5\xa1teli\xc5\xb3. Tod\xc4\x97l stadionai b\xc5\xabna skirti arba vienai sporto \xc5\xa1akai arba b\xc5\xabna universalesni ir juose gali vykti keleto \xc5\xa1ak\xc5\xb3 var\xc5\xbeybos. Vien tiktai futbolui skirti stadionai yra pakankamai da\xc5\xbeni. Pats da\xc5\xbeniausias derinys yra futbolo aik\xc5\xa1tel\xc4\x97 su aplink j\xc4\x85 esan\xc4\x8diais b\xc4\x97gimo takeliais. Did\xc5\xbeiausias toki\xc5\xb3 stadion\xc5\xb3 minusas yra didesnis atstumas nuo aik\xc5\xa1tel\xc4\x97s iki trib\xc5\xabn\xc5\xb3 su \xc5\xbei\xc5\xabrovais, ypa\xc4\x8d stadion\xc5\xb3 galuose. Tokiais atvejais stadionai b\xc5\xabna: be trib\xc5\xabn\xc5\xb3 galuose, be trib\xc5\xabnos vienam gale (pasagos forma) arba su abejom trib\xc5\xabnom (ovalo forma)._NEWLINE_JAV, kur beisbolas ir amerikieti\xc5\xa1kas futbolas yra populiariausi buvo pastatyta daug futbolo/beisbolo stadion\xc5\xb3, ta\xc4\x8diau d\xc4\x97l labai skirting\xc5\xb3 reikalavim\xc5\xb3 aik\xc5\xa1tel\xc4\x97m tai nepasiteisino ir \xc5\xa1iuo metu tokie stadionai nebestatomi.\n_START_SECTION_\nStadiono pavadinimo pardavimas\n_START_PARAGRAPH_\n\xc5\xa0iuo metu ypa\xc4\x8d i\xc5\xa1populiar\xc4\x97jo parduoti stadiono pavadinim\xc4\x85 garsiai firmai, t. y. u\xc5\xbe tam tikr\xc4\x85 sum\xc4\x85 sutinkama tam tikram laikotarpiui pakeisti stadiono vard\xc4\x85 \xc4\xaf firmos pavadinim\xc4\x85. Pavyzd\xc5\xbeiui, AOL Arena stadionas Vokietijoje."